**Zmaj Juraj**

Gorana Mišćenić, Tea Sobol, Ana Silov

Mali zmaj Juraj živio je u zmajskom selu s drugim zmajevima. Svakoga dana zmajevi su se igrali na igralištu pokraj šume. Omiljena im je bila igra riganja vatre u kojoj je Juraj uvijek pobjeđivao. Njegov plamen uvijek je bio najduži.

U međuvremenu, u selu su odlučili organizirati i natjecanje u riganju vatre. Svi zmajevi znali su da će Juraj pobijediti i ponijeti titulu najboljeg rigača vatre!

Dan prije natjecanja kad se Juraj vraćao kući s igrališta, začuo je smijeh iz šume. Znatiželjan, odlučio je pogledati što se tamo događa. Začudio se kad odjednom ugleda deset malih majmuna koji su skakali uokolo s grane na granu, ližući šarene i slatke lizalice. Jedan od majmuna ugleda Jurja i pozove ga da se pridruži njihovoj zabavi s lizalicama. Juraj se pridruži, a mali majmun ponudi mu najveću i najslađu lizalicu koju je mogao zamisliti. Juraj je bio oduševljen i ostao je neko vrijeme pjevajući, smijući se s majmunima, ližući svoju ogromnu i slasnu lizalicu.

Vrijeme je u zabavi brzo prošlo, a Juraj se morao vratiti kući i pripremiti se za sutrašnje natjecanje u riganju vatre. Putem kući i dalje je nastavio cuclati i lizati svoju ogromnu lizalicu. Kad je stigao kući i dalje ju je lizao i lizao, tako snažno pa se na kraju umorio i zaspao s lizalicom u ustima.

Ujutro se nije uspio probuditi na vrijeme i prespavao je početak natjecanja. Kad se probudio, potrčao je selom te ipak uspio stići na vrijeme kako bi se natjecao. No, tada se dogodilo nešto neočekivano. Njegova usta bila su tako ljepljiva i nije ih mogao otvoriti, niti je iz njih mogao izaći plamen. Svi su bili iznenađeni i šokirani. Nisu mogli vjerovati da se Jurju tako nešto moglo dogoditi. Svi su počeli pljeskati i ohrabrivati ga, no vatra ipak nije uspjela izaći.

Na sreću, u gledalištu se nalazio i slon koji je odlučio pomoći Jurju. U blizini igrališta ugledao je baru i vodom napunio svoju surlu. Snažno je puhnuo vodu na Jurja i uspio mu oprati usta. Juraj je ponovno pokušao izbaciti vatru i ovoga puta je i uspio. Kao i uvijek bila je tako velika, najveća i najduža od svih ostalih zmajeva. Juraj je uspio pobijediti! Svi su mu pljeskali, a on je bio najponosniji zmaj na svijetu.

Od tog dana odlučio je usta koristiti samo za riganje vatre, a lizalice pustiti majmunima.